Tout moun ki fon nan politik konnen se Meriken ki te mete deyò zafè doub nasyonalite prezidan an ak plizyè manm nan pouvwa a ; se li tou ki kase fèy kouvri sa epi mennen traktasyon pou gouvènman katèl Lamothe/Martelly a monte. Prensipal dil k ap regle nan kout kat ak tout eskandal sa yo, se yon kote enperyalis meriken bay pouvwa a tout asirans, li fini ak dosye doub nasyonalite a pou l kontinye fè manda l, epi yon lòt kote pouvwa a ap livre ba li tankou yon senp ti sousou tout sa li vle nan kesyon amandman malatchong, òganizasyon pwochèn eleksyon-seleksyon yo, mete sou kontwòl kèk nan atoufè li yo ak jere pi anbachal lame asayan an. Pouvwa Martelly a enkapab ; li se yon lawont e se yon veritab danje pou peyi a ; li sou pant pou vann bay enperyalis yo denye ti richès nou rete. Pwogresis yo, patriyòt yo, demokrat konsekan yo, sa n ap tann ankò pou ini fòs nou, mache kontre ak pèp la pou monte ranpa a.